Bratislava 7. marca (TASR) - Róbert M., ktorého za pričinenia predsedu ANO Pavla Ruska v pondelok zadržala polícia, nie je a ani nebol zamestnancom alebo spolupracovníkom Slovenskej informačnej služby. Pre TASR to dnes uviedol hovorca tajnej služby Vladimír Šimko.
Reagoval tak na Ruskove slová, podľa ktorých sa Róbert M. lídrovi liberálov predstavil ako človek s dobrými kontaktmi na tajnú službu. Rusko tiež uviedol, že jeho diskreditáciu mal podľa človeka, ktorý od exministra hospodárstva žiadal desať miliónov za ochranu, pripravovať útvar nemenovaného štátneho orgánu.
"Slovenská informačná služba považuje za nedôstojné, aby reagovala na slová osoby podozrivej z vydierania," podotkol Šimko.
Róbert M. Ruska kontaktoval začiatkom januára a hlavne vo februári. Ruskovi tvrdil, že v nejakom štátnom orgáne alebo inštitúcii mal vzniknúť nejaký zvláštny útvar, ktorý mal pripravovať diskreditáciu politikov.